РЕГЛАМЕНТ (ЕО) № 1096/2009 НА КОМИСИЯТА
от 16 ноември 2009 година
относно разрешителното за ензимния препарат ендо-1,4-бета-ксиланаза, получен от Aspergillus niger (CBS 109.713), като фуражна добавка за пилета за угояване и разрешителното за нова употреба на препарата като фуражна добавка за патици (притежател на разрешителното BASF SE) и за изменение на Регламент (ЕО) № 1458/2005
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
като има предвид, че:
(1)
В Регламент (ЕО) № 1831/2003 е предвидено разрешително за добавки за използване при храненето на животните, както и основанията и процедурите за предоставяне на такова разрешително. В член 10 от посочения регламент се съдържа разпоредба за оценяване отново на добавките, разрешени съгласно Директива 70/524/ЕИО на Съвета (2).
(2)
В съответствие с Директива 70/524/ЕИО ензимният препарат ендо-1,4-бета-ксиланаза, получен от Aspergillus niger (CBS 109.713), беше временно разрешен за употреба като фуражна добавка за пилета за угояване с Регламент (ЕО) № 1458/2005 на Комисията (3). Тази добавка бе впоследствие вписана в Регистъра на фуражните добавки на Общността като съществуващ продукт в съответствие с член 10, параграф 1 от Регламент (ЕО) № 1831/2003.
(3)
В съответствие с член 10, параграф 2 от Регламент (ЕО) № 1831/2003 във връзка с член 7 от посочения регламент беше подадено заявление за нова оценка на посочената добавка и, в съответствие с член 7 от посочения регламент, за нова употреба за патици, като беше поискано добавката да бъде класифицирана в категорията „зоотехнически добавки“. Това заявление бе придружено от данните и документите, изисквани съгласно член 7, параграф 3 от Регламент (ЕО) № 1831/2003.
(4)
С Регламент (ЕО) № 1380/2007 на Комисията (4) употребата на посочения препарат бе разрешена за пуйки за угояване за период от десет години.
(5)
Според становището на Европейския орган за безопасност на храните („Органът“) от 17 юни 2009 г. (5) ензимният препарат ендо-1,4-бета-ксиланаза, получен от Aspergillus niger (CBS 109.713), не оказва неблагоприятно въздействие върху здравето на животните, човешкото здраве или околната среда. Органът заключи, че употребата на посочения препарат е безопасна за пилета за угояване и патици и може да подобри значително тяхното наддаване на тегло и съотношението фураж/наддаване. Органът не счита, че е налице необходимост от специфични изисквания по отношение на мониторинга след пускането на продукта на пазара. Той също така провери доклада за метода за анализ на фуражната добавка във фуражите, представен от референтната лаборатория на Общността, създадена с Регламент (ЕО) № 1831/2003.
(6)
Оценката на посочения препарат показва, че условията за разрешително, определени в член 5 от Регламент (ЕО) № 1831/2003, са изпълнени. Поради това употребата на посочения препарат следва да бъде разрешена според предвиденото в приложението към настоящия регламент.
(7)
Като последица от издаването на ново разрешително съгласно Регламент (ЕО) № 1831/2003, разпоредбите относно посочения препарат в Регламент (ЕО) № 1458/2005 следва да бъдат заличени.
(8)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Препаратът, посочен в приложението, принадлежащ към категория добавки „зоотехнически добавки“ и към функционална група „подобрители, увеличаващи смилаемостта на храната“, се разрешава като добавка при храненето на животните при спазване на условията, посочени в същото приложение.
Член 2
В приложение II към Регламент (ЕО) № 1458/2005 редът относно ензим № 62, ендо-1,4-бета-ксиланаза EC 3.2.1.8 се заличава.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 ноември 2009 година.